Morten Nielsen, professor ved Aalborg Universitet, modtager Uddannelsesministeriets store EliteForsk-pris i dag. Prisen overrækkes af HKH Kronprinsesse Mary på Glyptoteket i København.

Den 39-årige professor ved Aalborg Universitet, Morten Nielsen, modtager i dag Uddannelsesministeriets store EliteForsk-pris. Prisen gives til yngre forskere af international topklasse. Prisen består af en personlig hæderspris på 200.000 kroner, men derudover også 1.000.000 kroner, som skal anvendes til forskningsaktiviteter. Der uddeles i alt fem EliteForsk-priser i år. Udover Morten Nielsen, modtager tre andre nordjyske forskere Det Frie Forskningsråds EliteForsk-rejsestipendium, som gives til meget talentfulde unge forskere. De tre forskere er Andreas E. Dalsgaard, Marie Krogsgaard og Rasmus Koss Harmann.